Ae fin dal mês di Otubar dal an passât achì tal nestri blog o scrivevin cun plasê e cun sodisfazion in cont dal protocol di intese là che la societât Udinese Calcio, il Comun di Udin e la ARLeF (Agjenzie Regjonâl pe Lenghe Furlane) a vevin formalizât la lôr colaborazion par che la lenghe furlane si dopràs in maniere normâl, uficiâl e visibile tal Stadi Friûl.
Nus someave une robe di sest: che e varès fat ben ae lenghe furlane e ai dirits linguistics dai furlans e che e varès zovât une vore al Udin – tant che scuadre e tant che societât: pal rapuart cul public, sei in tiermins di afiet e di partecipazion che in tiermins di marketing, e par dâ pardabon rapresentance sportive al Friûl e ai furlans – e ancje ae citât di Udin. In chest câs, dongje dai dirits dai citadins e dal dovê dal Comun di garantîju, l’acuardi i varès permetût di dâi contignûts di sest al so volê jessi ‘capitâl dal Friûl’ e di zovâsi de lenghe tant che une marcje di cualitât e di ricognossibilitât pe sô promozion turistiche.
Jenfri des previsions dal acuardi al jere l’impegn de societât Udinese Calcio a prontâ la segnaletiche interne dal Stadi in modalitât bilengâl talian/furlan o trilengâl talian/furlan/inglês, a tacâ finalmentri a doprâ il furlan te sô comunicazion uficiâl e a inmaneâ iniziativis di animazion par furlan ancje prime des partidis.
Magari cussì no, dilunc vie di chescj mês lis previsions dal acuardi a son restadis su la cjarte e impen di viodi finalmentri il Stadi Friûl almancul un tic plui furlan, daûr dai modei catalan e basc dal Camp Nou di Barcelone e dal San Mamés di Bilbao, o vin viodût dome… Dacia Arena par talian.
Si dîs che nol è mai masse tart e alore o regjistrìn cun plasê che a tacâ di vuê, Fieste de Patrie dal Friûl, almacul une part di chel acuardi e vignarà metude in vore.
Cun di fat, di 10.30 di buinore, a pene che il stadi al vierzarà, fin a misdì e mieç, cuant che e scomençarà la partide Udinese – Napoli, tal stadi e vignarà fate una azion di animazion ancje par furlan. Dongje di Poma (Alessandro Pomarè), l’animadôr uficiâl dal Stadi, al sarà ancje Dj Tubet, che al è une garanzie di fuarce comunicative ‘furlane e babeliche’.
I tifôs presints tal Stadi a saran cjapâts dentri in zûcs e situazions di freestyle par furlan intant che sui megaschermis a vignaran proietadis imagjins che a esaltin lis gloriis sportivis dal Udin e che a memorein la Fieste de Patrie dal Friûl.
Pe ocasion al vignarà ancje proietât, sù par jù in chel stes moment des celebrazions uficiâls de Fieste, a Gardiscje, il video realizât dal regjist monfalconês, Massimo Racozzi, pe cjançon di DJ Tubet No stâ a contâmi dome chê storie.
Sperìn che no sedi dome une ‘una tantum’ pai 3 di Avrîl, ma che e sedi dome la prime di une lungje schirie di iniziativis di cheste fate. In spiete che ancje chês altris previsions dal acuardi a sedin metudis in vore, a tacâ di chê segnaletiche plurilengâl e di chê comunicazion ancje par furlan che a rindaressin il Stadi dai Riçs ‘plui Friûl’ e par chel plui dongje dai standards europeans e internazionâi.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn